钦定古今图书集成/历象汇编/乾象典/第005卷 > 性理会通 > 天地
## 钦定古今图书集成/历象汇编/乾象典/第005卷 > 性理会通 > 天地

程子曰：“凡有气，莫非天；凡有形，莫非地。”

天地之中，理必相直，则四边常有空阙处。空阙处如何，地之下岂无天？今所谓地者，特为天中一物耳。如云气之聚，以其久而不散也，故为对。凡地动者，只是气动。凡所指地者，只是土，土亦一物尔，不可言地。更须要知《坤》元承天，是地之道也。

天地动静之理，天圜则须转，地方则须安静。南北之位，岂可不定下？所以定南北者，在坎离也。坎离又不是人安排得来，莫非自然也。

天地之化，一息不留，疑其速也，然寒暑之变甚渐。

冬至之前，天地闭塞，可谓静矣。日月运行，未尝息也，则谓之不动可乎？故曰：动静不相离。

天只主施，成之者地也。

天地生物之气𧰼，可见而不可言，善观于此者，必知道也。

道则自然生万物。今夫春生夏长了一番，皆是道之生，后来生长，不可道却将既生之气，后来却要生长。道则自然生生不息。

天理生生，相续不息，无为故也。使竭智巧而为之，未有能不息也。

地气不上腾，则天气不下降。天气降而至于地，地中生物者皆天气也。无成而代有终者，地之道也。

万物始生也，郁结未通，则实塞于天地之间，至于畅茂，则塞意兦矣。

天之所以为天，本何为哉？苍苍焉耳矣。其所以名之曰天，盖自然之理也。

《诗》《书》中凡有个主宰意思者皆言帝，有一个包含遍覆底意思则皆言天。

天地之化，虽荡然无穷，然阴阳之度，寒暑昼夜之变，莫不有常久之道，所以为中庸也。

天地所以不已，有常久之道也。人能常于可久之道，则与天地合。

天地以虚为德，至善者虚也。虚者天地之祖，天地从虚中来。

或问天帝之异。曰：以形体谓之天，以主宰谓之帝，以至妙之功用谓之鬼神，以性情谓之干，其实一而已，所自而名之者异也。夫天，专言之则道也。

万物之始，气化而已。既形气相禅，则形化长而气化消。

天地之化，既是二物，必动已不齐。譬之两扇磨行，便其齿齐，不得齿齐。既动，则物之出者何可得齐？转则齿更不得复齐。从此参差万变，巧历不能全也。

气之所钟，有偏正，故有人物之殊；有清浊，故有智愚之等。

造化不穷，盖生气也。近取诸身，于出入息气见阖辟往来之理。呼气既往，往则不反，非吸既往之气而后为呼也。

凡物之散，其气遂尽，无复归本原之理。天地间如洪𬬻，虽生物销铄亦尽，况既散之气，岂有复在？天地造化又焉用此既散之气？其造化者，自是生气。此气之终始，开辟便是易，一阖一辟谓之变。

时所以有古今风气人物之异者，何也？气有淳漓，自然之理。有盛则必有衰，有终则必有始，有昼则必有夜。譬之一片地，始开𮎰田，则其收谷倍，及其久也，一岁薄于一岁，气有盛衰故也。至于东西汉以来，人才文章皆别，所尚异也。尚所以异，亦由心所以为。心所以然者，只为生得来如此。至如春夏秋冬，所生之物各异，其栽培浇灌之宜，亦须各以其时，不可一也。只如均是春生之物，春初生得又别，春中又别，春尽时所生又别。

西北与东南，人才不同，气之厚薄异也。

问：“太古之时，人物同生乎？”曰：“然。”“纯气为人，繁气为物乎？”曰：“然。”“其所生也，无所从受，则气之所化乎？”曰：“然。”

致堂胡氏曰：“夫天非若地之有形也，自地而上，无非天者。昔人以积气名其象，以倚盖名其形，皆非知天者。庄周氏曰：‘天之苍苍，其正色邪？’言天无色也，无色则无声、无臭皆举之矣。日月星辰之系乎天，非若山川草木之丽乎地也。著明森列，躔度行止，皆气机自运，莫使之然而然者，无所托也。若其有托，则是以形相属，一丽乎形，能无坏乎？”

朱子曰：“伊川云：‘测景以三万里为准，若有穷然。有至一边已及一万五千里者，而天地之运盖如初也。’此言盖误。所谓‘升降一万五千里中’者，谓冬夏日行南陆北陆间，相去一万五千里耳，非周天只三万里。

天之外无穷，而其中央空处有限。天左旋而星拱极，仰观可见。四游之说，则未可知。然历家之说乃以筭数得之，非凿空而言。若果有之，亦与左旋拱北之说不相妨。如虚空中一圆球，自内而观之，其坐向不动而常左旋；自外而观之，则又一面四游，以薄四表而止也。

问：“《晋志》论浑天，以为天外是水，所以浮天而载地，是如何？”曰：“天外无水，地下是水载。”

或问：“大钧播物，还是一去便休，也还有去而复来之理？”曰：“一去便休耳，岂有散而复聚之气！”

西山真氏曰：“按：杨倞注《荀子》有曰：‘天无实形，地之上空虚者，皆天也。’”